এই ৩ গুরুত্বপূর্ণ কারণেই আন্দ্রে রাসেলকে বিদায় করল KKR!

ওয়েব ডেস্ক: একটা সময় কেকেআর-এর (KKR) খেলা মানেই ছিল রাসেলের (Andre Russell) তাণ্ডব। ক্রিস গেইলের পর তিনিই এক অন্যতম ক্যারিবিয়ান তারকা, যাঁকে ঘিরে উন্মাদনা কাজ করত নাইটদের যেকোনও ম্যাচে। কিন্তু আসন্ন মিনি-নিলামের (IPL Auction) আগে সেই রাসেলকেই ছেড়ে দিয়েছে কিং খানের ফ্র্যাঞ্চাইজি। কারণটা খুবই পরিষ্কার। আইপিএল (IPL 2026) মানেই কঠোর সিদ্ধান্তের খেলা। আবেগ নয়, বাস্তবতা ও হিসেব-নিকেশই এখানে শেষ কথা।

আসলে কেকেআরের সঙ্গে রাসেলের সম্পর্ক শুধু পরিসংখ্যানের নয়, আবেগের‌ও। কিন্তু ফ্র্যাঞ্চাইজি ক্রিকেটের যুক্তিতে ৩৭ বছর বয়সী এক অলরাউন্ডারের জন্য ১২ কোটি টাকা ধরে রাখাটা বেশ অযৌক্তিক! তাই আবেগ সরিয়ে এই সিদ্ধান্ত নিতে বাধ্য হয়েছে নাইট কর্তৃপক্ষ। কেন কেকেআর-এর এই সিদ্ধান্ত নিল? চলুন এর নেপথ্যে ৩টি কারণ খুঁজে দেখা যাক।

আরও পড়ুন: বাদ রাসেল, ভেঙ্কটেশ! কতজনকে রিটেন করল KKR? দেখুন তালিকা

কেন রাসেলকে রিলিজ করল KKR?

মিনি নিলামের আগে আইপিএল-এর কোনও ফ্র্যাঞ্চাইজিই তাঁকে ট্রেডে নিতে চায়নি। এটিই প্রমাণ করে যে রাসেলের চাহিদা আর আগের মতো নেই। কারণ বয়স বেড়েছে, সেই সঙ্গে কমেছে ফিটনেস। আর টি-২০ ক্রিকেটে, বিশেষ করে লিগ টুর্নামেন্টে ফিটনেসই হল সবথেকে জরুরি। তাই দলের ভার কমাতেই রাসেলকে ঘাড় থেকে নামানোর সিদ্ধান্ত নিল কেকেআর।

আন্দ্রে রাসেলকে দলের রিটেন করার জন্য ১২ কোটি টাকা খরচ করতে হত পার্পল ফ্র্যাঞ্চাইজিকে। তাঁর পারফরম্যান্সের নিরিখে এই দর অনেকটাই বেশি। তাই পকেটে বেশি টাকা রাখতে রাসেলকে ছাঁটাইয়ের সিদ্ধান্ত নেওয়া হয়েছে। তাই নিলামে KKR যদি ফের কম দরে তাঁকে দলে টানে তাহলে অবাক হওয়ার কিছু থাকবে না।

রাসেলের মতো অনেকেই নাইট শিবিরে ফিনিশারের ভূমিকা পালন করতে পারেন। রভম্যান পাওয়েল থেকে রিঙ্কু সিং, রমনদীপ সিং- সকলকেই এই ভূমিকায় মাঠে নামাতে পারে নাইট টিম ম্যানেজমেন্ট। তাই রাসেল-নির্ভরতা কমাতেই এমন সিদ্ধান্ত নেওয়া হয়েছে বলে মনে করছেন অনেকেই।