অবিশ্বাস্য, এমনভাবে হারতে পারে শুধু KKR

ওয়েব ডেস্ক: কলকাতা নাইট রাইডার্সই পারে। ২৬১ রান করে পঞ্জাব কিংসের কাছে আট উইকেটে হার। সেটা ছিল আগের বছর। এ বছর পঞ্জাবের ১১১ তাড়া করতে গিয়ে ১৬ রানে হার। এটা হার নয়, লজ্জাজনক হার। কেকেআর অজিঙ্ক্য রাহানে হারের দায় নিলেন নিজের ঘাড়ে, কিন্তু ব্যর্থতা তো টিম ম্যানেজমেন্টের। আর কতদিন আন্দ্রে রাসেলকে সহ্য করতে হবে?

আজ ১৪.১ ওভারে জিততে পারলে লিগ টেবিলের শীর্ষে যাওয়া যেত। সেখানে এই অবস্থা। আইপিএলের ইতিহাসে সবথেকে কম রান (১১৬) ডিফেন্ড করার রেকর্ড ছিল সিএসকে-র, এই পঞ্জাবেরই বিরুদ্ধে। এবার সেই রেকর্ড নিজেদের জিম্মায় কুক্ষিগত করলেন শ্রেয়স আইয়াররা।

আরও পড়ুন: কাম্বলিকে বিরাট আর্থিক সাহায্য গাভাসকরের!

লজ্জা হওয়া উচিত কেকেআর মিডল অর্ডারের। যুজবেন্দ্র চাহাল একাই ব্যাটিং লাইন আপ ভাঙলেন। রিঙ্কু সিং যেভাবে আউট হলেন তাতে স্পষ্ট বোঝা গেল, কোয়ালিটি স্পিন খেলা তাঁর ধাতে সয় না। দোষ একার রিঙ্কুর নয়, নাইট শিবিরের কেউ ধৈর্য ধরলেন না। সোজা ব্যাটে, খুচরো রান নিলে অনায়াসে জয় আসে, বাউন্ডারি মারার চক্করে উইক্টে দিয়ে আসলেন।

পঞ্জাব অধিনায়ক শ্রেয়স আইয়ার ব্যাট হাতে শূন্য করেছেন, কিন্তু তাঁর মগজাস্ত্রের প্রশংসা করতেই হবে। ফিল্ডিং প্লেসিং, বোলিং চেঞ্জ সবকিছুতেই দশে দশ। তবে এই ম্যাচ আসলে পঞ্জাব জেতেনি, কেকেআর নিজেদের হারিয়েছে। আবারও সেই একই প্রশ্ন, আন্দ্রে রাসেলকে আর কতদিন টানা হবে?